Det var et uhyggeligt syn, som såvel passagere som besætning ombord på Læsøfærgen søndag aften fik sig, da de pludselig så en død person ligge i havet. Politi og redningsmandskab blev tilkaldt, og det var Sæby Redningsstation, der rykkede ud for at hente manden op. Ud fra stationsleder Birger Isaksens vurdering har manden ligget i vandet et godt stykke tid. Liget af den bjærgede mand blev sejlet til flådestationen i Frederikshavn. I løbet af mandagen skal der afholdes ligsyn. Først derefter ventes man at kunne komme en identitet på manden nærmere, ligesom undersøgelserne sandsynligvis vil kunne kaste lys over, hvad der er hændt manden, inden han blev fundet i Kattegat.

Referat:
En midaldrende mand er søndag aften fundet død i vandet mellem Læsø og Frederikshavn.